《次韵谢公定时夏均父招诸客泛舟游百花洲》
宋代·饶节

好事屡载酒，扁舟每乘兴。况当秋气清，开我心若镜。

风漪蹙寒绿，日干下脩影。却从苍翠中，羡彼各飞泳。

翱翔数仞翼，白小一寸命。微物有至乐，此理须自领。

君侯静无哗，敢以一言请。人生百年尔，飞电作光景。

试看楹间悬，俯仰岁月永。堂堂寇莱公，祀事荐时饼。

吾徒岂不老，啖蔗入佳境。况兹诗酒习，已自破清净。

聊须明月来，褰裳踏归艇。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。